Nv iſt manig herze vꝛo
Nv iſt manig herze vꝛo·
wan das mine dc mv̊s iemer trurig ſin·
es enwende ir gvͤte alſo·
dc ir gvͤte troͤſte mir das herze min·
hei nahtegal·
ſvͤſſen ſchal·
bꝛinget vnſ des meigē zit·
al min troſt an einem reinē wibe lit·

Aller miner ſelden tag·
lit an der div mir das herze hat verwnt·
nieman mich getroͤſten mag·
wan dú ſchoͤne vn̄ ir roſeroter mvnt·
hei wer aber dc·
âne ir has·
das ichs vmbevienge alſo·
minne ſvnder dinen dank ſo were ich fro·

Minne ſvnder dinen dank·
hab ich das geſpꝛochen dc iſt mir leit·
nv ſich an wan min lip iſt kranc·
nieman mich getroͤſtet wan ir werdekeit·
hei minne ſpꝛich·
wider mich·
ſpꝛich ein gvͤtlich woꝛt zv̊ ir·
das dv́ reine ſvͤſſe tv̊ genade an mir·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse